РЕПУБЛИКА СРБИЈА

АП ВОЈВОДИНА

Град Сремска Митровица

Градска управа за опште и заједничке послове и имовину
Број: 100-34/2023-V
Дана, 27.12.2023. године

Сремска Митровица

На основу чл. 4., 94 и 102. Закона о запосленима у аутономним покрајинама и јединицама локалне самоуправе („Службени гласник РС“ бр. 21/2016, 113/2017, 95/2018 и 114/2021), члана 12. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Сл. гласник РС“ бр. 95/2016 и 12/2022) члана 27. Правилника о унутрашњем уређењу и систематизацији радних места у градским управама и Градском правобранилаштву града Сремска Митровица („Сл. лист града Сремска Митровица“ бр. 3/2023, 6/2023, 8/2023, 10/2023, 11/2023, 12/2023, 15/2023 и 17/2023)  након неуспело окончаног Интерног конкурса за попуњавање радног места а у складу са Закључком Комисије за давање сагласности за ново запошљавање и додатно радно ангажовање код корисника јавних средстава, број 112-5495/2023 од 28.јуна 2023.године,  Градска управа за опште и заједничке послове и имовину Града Сремска Митровица, оглашава
ЈАВНИ КОНКУРС ЗА ПОПУЊАВАЊЕ ИЗВРШИЛАЧКОГ РАДНОГ МЕСТА  
У ГРАДСКОЈ УПРАВИ ЗА ОПШТЕ И ЗАЈЕДНИЧКЕ ПОСЛОВЕ И ИМОВИНУ ГРАДА СРЕМСКА МИТРОВИЦА – Послови унапређења и управљања људским ресурсима, разврстано у звање саветник, - 1 службеник, на неодређено време

Јавност обавештена: 27.12.2023.године

Рок за пријаву: 28.12.2023.г – 11.01.2024.г

I Радно место које се попуњава: 
Послови унапређења и управљања људским ресурсима, Служба за управљање људским ресурсима Градске управе за опште и заједничке послове и имовину Града Сремска Митровица, разврстано у звање саветник, - 1 службеник, на неодређено време

II Опис посла: Обављање послова анализе описа послова и радних места у органима Града Сремска Митровица и њихово правилно разврставање у звања; припрема нацрт правилника о унутрашњем уређењу и систематизацији радних места; обавља послове планирања и развоја кадрова; обавља  послове у вези са планирањем организационих промена у органима; учествује у припреми нацрта Кадровског плана и прати његово спровођење у органима; учествује у успостављању и развијању система оцењивања рада службеника, континуирано прати постигнућа службеника и  унапређивање мотивације службеника; врши анализу, процену и припрему предлога годишњег Програма посебног стручног усавршавања службеника и предлога финансијског плана за његово извршавање; обавља организацију, реализацију и анализу ефеката интерног и екстерног стручног усавршавања; предлаже мере и активности у циљу развоја људских ресурса: припрема анализе, информације и извештаје у области унапређења и развоја људских ресурса, обавља  и друге послове по налогу начелника Градске  управе и руководиоца Службе. Прикупљање, чување и обрада података о запосленом врши се у складу са  прописом којим се уређује заштита података о личности.
III Услови за запослење:

· да је пунолетан држављанин Републике Србије;

· високо образовање стечено на студијама другог степена (дипломске академске студије-мастер, специјалистичке   академске студије,  специјалистичке струковне студије) односно на основним студијама у трајању од најмање четири године у образовно научном пољу Друштвено – хуманистичких наука или Техничко-технолошких наука (у обиму од најмање 240 ЕСПБ) 
· 3 године радног искуства у струци 
· потребне компетенције за обављање послова радног места

· да није правноснажно осуђиван на безусловну казну затвора од најмање шест месеци;
· да му раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа;
IV Услови за рад:
· положен државни стручни испит, прочитати напомене „***“ на крају текста овог огласа
V Пријава на конкурс мора да садржи:

Име и презиме кандидата, датум и место рођења, адресу становања, број телефона, е-mail адресу, податке о образовању, податке о врсти и дужини радног искуства, податке о стручном усавршавању и податке о посебним областима знања. Пријава на конкурс мора бити својеручно потписана. Уз пријаву на јавни конкурс кандидат подноси следећу документацију, с тим што се сви докази прилажу у оригиналу или у овереној фотокопији:
· Извод из матичне књиге рођених;

· Уверење о држављанству;

· Доказ о одговарајућој стручној спреми, (оверен на законом прописан начин)
·  Исправе којима се доказује радно искуство у струци (потврде и решења из којих се види на којим пословима, са којом стручном спремом и у ком периоду је стечено радно искуство).
· Уверење Министарства унутрашњих послова – Полицијске управе да није правноснажно осуђиван на безусловну казну затвора од најмање шест месеци (издато након објављивања овог конкурса);
· Исправа којом се доказује да раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа.

· За кандидате који имају положен државни стручни испит односно други одговарајући испит - уверење о положеном државном стручном испиту (лица са положеним правосудним испитом уместо уверења о положеном државном стручном испиту достављају уверење о положеном правосудном испиту; лица са положеним стручним испитом за запослене у државним органима, уместо уверења о положеном државном стручном испиту достављају уверење о положеном стручном испиту за запослене у државним органима); прочитати напомене „***“  на крају текста овог огласа
Кандидат уз пријаву прилаже и очитану важећу личну карту.
VI Потребне компетенције за обављање послова радног места.

Понашајне компетенције (управљање информацијама, управљање задацима и остваривање резултата, оријентација ка учењу и променама, изградња и одржавање професионалних  односа, савесност, посвећеност и интегритет, управљање људским ресурсима, стратешко управљање) – провера ће се вршити путем интервјуа базираном на компетенцијама
	
	Опште функционалне компетенције
	1 1.Организација и рад органа аутономне покрајине/ локалне самоуправе у Републици Србији – усмено (Закон о локалној самоуправи)
2 Дигитална писменост – практични рад 
3 Пословна комуникација - усмено

	
	Посебне функционалне компетенције у одређеној области рада


	Области знања и вештина 

	
	Послови управљања људским ресурсима
	2) прописе у области радно-правних односа у органима аутономних покрајина и јединицама локалне самоуправе;

3) компетенције за рад службеника;

4) базичне функције управљања људским ресурсима: анализу посла, кадровско планирање, регрутацију, селекцију, увођење у посао, оцењивање, награђивање и напредовање, стручно усавршавање;

6) организациона култура и понашање 

усмено

	Посебне функционалне компетенције за одређено радно место
	Области знања и вештина (уписати)

	Планска документа, прописи и акта

из надлежности и организације органа
	Статут Града Сремска Митровица, усмено

	Прописи из делокруга радног места
	Закон о локалној самоуправи, Закон о општем управном поступку, усмено


На завршни разговор са конкурсном комисијом позивају се само кандидатаи које су сви чланови конкурсне комисије вредновали оценом „задовољава“ или „делимично задовољава“.

VII Објављивање јавног конкурса:
Јавни конкурс објављује се на интернет презентацији Града Сремска Митровица, у делу „Конкурси“,   адреса: http://www.sremskamitrovica.rs/kategorija.php?cat_id=78 и огласној табли органа.
Обавештење о јавном конкурсу, са адресом интернет презентације Града Сремска Митровица на којој је јавни конкурс објављен, оглашава се у дневним новинама „Информер“, које се дистрибуирају за целу територију Републике Србије.
VIII Рок за подношење пријаве на конкурс:

Рок за подношење пријаве на конкурс је 15 дана од дана оглашавања Обавештења о јавном конкурсу у дневним новинама „Информер“.
Неблаговремене, недопуштене, неразумљиве или непотпуне пријаве кандидата, конкурсна комисија одбацује решењем против кога се може изјавити жалба Жалбеној комисији у року од осам дана од дана пријема решења.

Жалба кандидата не задржава извршење решења.

IX Адреса на коју се подносе пријаве на конкурс:
Пријаву и доказе о испуњавању услова конкурса кандидат може доставити лично или препорученом пошиљком Градској управи за опште и заједничке послове и имовину Града Сремска Митровица, у затвореној коверти са назнаком „за Конкурсну комисију,“ и назнаком: „Пријава на јавни конкурс за попуњавање радног места – Послови унапређења и управљања људским ресурсима“, улица Светог Димитрија број 13, Сремска Митровица. На предњој страни коверте унети личне податке кандидата.
X Лице задужено за давање обавештења о јавном конкурсу:
Јелена Ђонлић, Служба за управљање људским ресурсима у Градској управи за опште и заједничке послове и имовину Града Сремска Митровица- улица Светог Димитрија број 13, канцеларија број 34 у периоду од 10-12 часова, телефон 022/215-2089.

XI Изборни поступак:
Конкурсна комисија ће о месту и времену када ће се обављати провера потребних компетенција обавестити учеснике конкурса, чије су пријаве благовремене и потпуне, уз које су приложени сви потребни докази и који испуњавају услове за рад на оглашеном радном месту. 
Напомене:

*Одредбама  члана 9.  и члана 103. Закона о општем управном поступку („Службени гласник РС“ број 18/2016 и 95/2018 - аутентично тумачење) прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.
Документи о чињеницама о којима се води службена евиденција су: уверење о држављанству, извод из матичне књиге рођених, уверење о положеном државном стручном испиту, уверење о положеном стручном испиту за рад у државним органима односно уверење о положеном правосудном испиту и Уверење Министарства унутрашњих послова – Полицијске управе да лице није правноснажно осуђивано на безусловну казну затвора од најмање шест месеци.
Потребно је да учесник конкурса уз пријаву достави изјаву којом се опредељује за једну од могућности, да орган прибави податке о којима се води службена евиденција или да ће то кандидат учинити сам.

Образац обе изјаве доступан је на сајту Града Сремска Митровица и објављен је уз Јавни конкурс. Потребно je преузети жељену изјаву, попунити је, својеручно потписати и доставити органу заједно са пријавом на конкурс.

**Кандидати који први пут заснивају радни однос у државном органу, органу аутономне покрајине или јединице локалне самоуправе подлежу пробном раду од 6 месеци. 
*** Пријава кандидата који немају положен државни стручни испит биће узета у обзир с обзиром да положен државни испит није више услов за заснивање радног односа али јесте услов за рад на службеничким радним местима. Кандидати без положеног државног стручног испита примају се на рад под условом да тај испит положе у року од шест месеци од дана заснивања радног односа. 

**** У погледу провере опште функционалне компетенције „Дигитална писменост“ (поседовању знања и вештина у основама коришћења рачунара, основама коришћења интернета, обради текста и табеларне калкулације), ако учесник конкурса поседује важећи сертификат, потврду или други одговарајући доказ о поседовању знања и вештина из наведених области и жели да на основу њега буде ослобођен тестирања компетенције – Дигитална писменост, неопходно је да уз пријаву, достави и тражени доказ у оригиналу или овереној фотокопији. Конкурсна комисија може одлучити да се кандидату изврши провера наведене компетенције, ако увидом у достављени доказ не може потпуно да оцени поседовање ове компетенције. 

***** Јавни конкурс спроводи Конкурсна комисија образована решењем начелника Градске управе за опште и заједничке послове и имовину број 02-96/2023-V од  25.12.2023.године.

     ****** Сви изрази, појмови, именице, придеви и глаголи у овом конкурсу који су употребљени у мушком роду, односе се, без дискриминације, и на особе женског пола.

                                                                                                                           Н А Ч Е Л Н И К 

                                                                                                           Мирослав Јокић, спец.крим
